paragraph_text: S obzirom na osobine svakog pojedinog veslača, mogući su različiti rasporedi tzv. desnih i lijevih veslača. Uobičajen raspored od veslača na poziciji 8 (štroker) prema veslaču na poziciji 1 je naizmjenični desni pa lijevi. Tako veslači na parnim brojevima (2,4,6,8) imaju desno veslo, a na neparnim (1,3,5,7) imaju lijevo veslo. Međutim moguće su i drukčije varijante kao i u ostalim rimen disciplinama. Da bi se mijenjali navedeni rasporedi u čamcu, potrebno je skinuti postojeći izbočnik (na kojem se nalazi ušica kroz koju veslo prolazi), i postaviti drugi na suprotnu stranu. S obzirom na nepraktičnost učestalog mijenjanja, tome se pribjegava najčešće u elitnom veslanju kada posada ima svoj čamac kojeg drugi ne koriste, pa ga prilagođava svojim potrebama, i kada takve nijanse mogu utjecati na rezultat utrke.